### Beslutningstema

Der skal i denne sag besluttes nogle generelle principper for sagsbehandling af mindre solenergianlæg på terræn, i det åbne land, på baggrund af en konkret ansøgning for et mindre solenergianlæg.

### Historik

Forvaltningen har den 17. februar 2025 modtaget en ansøgning omkring et mindre solenergianlæg på 0,95 ha, svarende til en installeret effekt på 800 kW, i tilknytning til en eksisterende vindmølle (750 kW), for at dobbeltudnytte eksisterende nettilslutningsaftale.

### Sagsfremstilling

Forvaltningen har modtaget en ansøgning om et mindre solenergianlæg i tilknytning til en eksisterende vindmølle.

Produktionsrettigheder på elnettet udgør en stor omkostning for projektudviklere, hvorfor det, efter ansøgers udsagn, giver god mening at tilføje alternative produktionsmuligheder. På den måde udnyttes tilslutningen i flere af de tilgængelige timer. I dette tilfælde opnås dette ved, at kombinere de varierede produktionsmønstre for solenergianlæg og vindmøller.

Tønder Kommune har 248 ældre vindmøller og en række andre produktionsberettigede tilslutninger, hvoraf en væsentlig del må forventes, at kunne give anledning til tilsvarende ansøgninger.

Tønder Kommune har en igangværende proces for samling og behandling af større, lokalplanpligtige VE anlæg i ansøgningsrunder. Der har ikke været indført en mindre grænse for, hvornår solenergi anlæg skal indgå i ansøgningsrunderne, eller været taget stilling til anlæg der potentielt kunne ansøges på en landzonetilladelse.

Den nærværende ansøgning fremlægges derfor politisk, så der kan tages stilling til den præcedens som sagsbehandlingen heraf vil danne.

Baggrundsinformation:
Jf. VE-rejseholdets (Energistyrelsen) hjemmeside, har Klagenævnet gennem tidligere afgørelser afgjort, at solenergianlæg typisk udløser lokalplan omkring 1 ha, frem for landzonetilladelse. Det vil dog altid være en konkret vurdering.
Det fremgår ofte af landzonetilladelserne for vindmøllerne, at de tilhørende tekniske anlæg skal nedtages når vindmøllen nedtages, herunder transformatoren, hvilket kan have en indflydelse på levetiden af solenergianlæggene.

Der foreslås følgende scenarier for en principiel beslutning omkring den fremtidige sagsbehandlingen af solenergianlæg på terræn, i det åbne land:

Scenarie 1:

Ansøgninger der vurderes til kun at kræve landzonetilladelse, kan ansøges og behandles uden politisk prioritering, på lige fod med øvrige landzonesager.
Ansøgninger der kræver udarbejdelse af en egentlig lokalplan, skal henvises til næste VE-ansøgningsrunde og efterfølgende prioriteres politisk.

Scenarie 2:

Ansøgninger der vurderes til kun at kræve landzonetilladelse, behandles individuelt på Klima-, Vækst- og Udviklingsudvalget.
Ansøgninger der kræver udarbejdelse af en egentlig lokalplan, henvises til næste VE-ansøgningsrunde og efterfølgende prioriteres politisk.

Scenarie 3:

Alle ansøgninger for solenergianlæg på terræn i det åbne land, henvises til næste VE-ansøgningsrunde med efterfølgende politisk prioritering.

### Lovgrundlag

Planloven

### Indstilling Fagchefen for Klima, Plan og Udvikling indstiller,

at forvaltningen behandler ansøgninger om solenergianlæg efter scenarie 3, og

at det konkrete, ansøgte projekt behandles ud fra det valgte princip.

### Beslutning

Indstillingen godkendt.